钦定古今图书集成/明伦汇编/官常典/第520卷 > 武仙
## 钦定古今图书集成/明伦汇编/官常典/第520卷 > 武仙

按《金史》本传：“仙，威州人。或曰尝为道士，时人以此呼
之。贞祐二年，仙率乡兵保威州西山，附者日众，诏仙
权威州刺史。兴定元年，破石海于真定，宣差招抚使
惟宏请加官赏，真授威州刺史，兼真定府治中，权知
真定府事，迁洛州防御使，兼同知真定府事，遥授河
平军节度使。兴定四年，迁知真定府事，兼经略使，遥”
领中京留守，权元帅右都监。无何，封恒山公，以中山、
真定府、沃、冀、威、镇、宁、平、定州、抱犊寨、栾城、南宫县隶
焉。同时，九府财富兵彊，恒山最盛。是岁，归顺于大元，
副史天倪治真定。仙兄贵为安国军节度使，史天祥
击之，贵亦归顺于大元。仙与史天倪俱治真定且六
年，积不相能。惧天倪图己，尝欲南走。宣宗闻之，诏枢
密院牒招之，仙得牒大喜。正大二年，仙贼杀史天倪，
复以真定来降。大元大将笑乃䚟讨仙，仙走，阅月，乘
夜复入真定。《笑乃䚟》复击之，仙乃奔汴京。五年，召见，
哀宗使枢密判官白华导其礼仪，复封为恒山公，置
府卫州。七年，仙围上党，已而大兵至，仙遁归。未几，卫
州被围，内外不通。诏平章政事合达、枢密副使蒲阿
救之，徙仙兵屯胡岭关，扼金州路。八年十一月，大元
兵涉襄、汉，合达、蒲阿驻邓州，仙由荆子口会邓州军。
天兴元年正月丁酉，合达、蒲阿败绩于三峰山，仙从
四十馀骑走密县，趋御寨。都尉乌林荅《胡土》不纳，几
为追骑所得，乃舍骑步登嵩山绝顶清凉寺，谓登封
兰若寨招抚使霍琢、僧秀曰：“我岂敢入汴京，一旦有
急，缚我献大国矣。”遂走南阳留山收溃军，得十万人，
屯留山及威远寨，立官府，聚粮食，修器仗，兵势稍振。
三月，汴京被围，哀宗以仙为参知政事、枢密副使、河
南行省，诏与邓州行省思烈合兵入救。八月，至密县
东，遇大元大将速不䚟兵过之，仙即按军眉山店，报
思烈曰：“阻涧结营，待仙至俱进，不然败矣。”思烈急欲
至汴，不听。行至京水，大兵乘之，不战而溃。仙亦令其
军散走，期会留山。仙至留山，溃军至者益众。哀宗罢
思烈为中京留守，诏仙曰：“思烈不知兵，向使从卿阻
涧之策，岂有败哉？军务一以付卿，日夕以待，戮力一
心，以图后举。”十一月，遣刑部主事乌古论忽鲁召仙，
仙不欲行，乃上疏陈利害，请缓三月生死入援。初，思
烈至邓州，承制授宣差总领，黄掴三合、五朵山一带
行元帅府事，兼行六部尚书。及仙还，留山，恶三合权
盛，改为征行元帅，屯比阳。三合怨仙夺其权，乃归顺
于大元。大将速不䚟署三合守裕州。三合乃诈以书
约仙，取裕州，可以得志。仙信之，三合乃报。大元大将
遣兵夹击，败仙于柳河，仙逃走圣朵寨。初，沈丘尉曹
政承制召兵西山，裕州防御使李天祥不用命，政斩
之以徇。仙至圣朵谓政曰：“何故擅诛吾将？”政曰：“天祥
违诏，逗遛不行，政用便宜斩之。”仙怒曰：“今日宣差来
起军，明日宣差来起军，因此军卒战亡殆尽矣。自今
选甚人来，亦不听。且教儿郎辈山中休息。”又曰：“天祥
果有罪，待我来处置。汝何人辄敢杀之？”政曰：“参政柳
河失利，不知存亡，天祥违诏，何为不杀？”仙大怒，叱左
右夺政所佩银牌，令总领杨全械系之。会赦，犹囚之。
及仙败，始得释，与杨全俱降宋。是时，哀宗走归德，遣
翰林修撰魏璠间道召仙，行至裕州，会仙败于柳河，
璠矫诏招集溃军以待仙，仙疑璠图己。二年正月，仙
阅兵，选锋尚十万。璠曰：“主上旦夕西首望公，公不宜
久留于此。”仙怒，几杀璠。璠及忽鲁剌还归德，仙乃奏
请诛璠。哀宗不听，以璠为归德元帅府经历官。璠，字
邦彦，浑源人。贞祐二年进士。云仙部将董祐有战功，
诏赐虎符。仙畏其偪己，久不与佩。祐憾之，乃结官奴
欲杀仙，犹豫未敢发。近侍局使完颜四和，有谋敢断，
尝征兵邓州，御牧使移剌呆合有异志，四和以计诛
之。祐使谓四和曰：“仙终不肯入援，祐等位卑，力不能
诛，惟君为国家图之。”四和曰：“已杀呆合，复杀武仙，他
日使者来，人谁肯信？”不从。仙知祐尝有此谋，使祐使
河北，其后竟杀之。三月，仙以圣朵军食不足，徙军邓
州，仰给于邓州总帅移剌瑗。邓州仓廪亦乏，乃分军
新野、顺阳、浙川，就食民家。遣讲议官朱概、刘琢往襄
阳借粮于宋制置使史嵩之。琢、概持两端，畏留，迺以
情告史嵩之曰：“仙兵势不复振矣。”且曰：“名为借粮，实欲纳款，待将军一诺耳。”嵩之以为实然，遣田俊持书
报仙。四月，仙遣大理少卿张伯直取粮于襄阳，屯军
小江口以待之。嵩之闻张伯直至，大喜，谓仙送款矣，
发书乃谢状也，大怒，留伯直不遣。仙自顺阳入邓州，
移剌瑗畏逼，以女女仙，仙不疑，纳之，乃还顺阳。邓州
粮尽，瑗终疑仙。五月，瑗举城降宋。嵩之益知仙军虚
实，使孟珙率兵五千袭仙军于顺阳。是时，仙令士卒
刈麦供军，未至二里许始觉，仙率帐下百馀人迎击
之，孟珙不敢前。俄顷，军士稍集，有五六百人大败珙
兵，珙与数百人脱走，生擒其统制、统领数十人，获马
千馀。至是，概、琢妄说将纳款于嵩之之语泄矣，仙皆
诛之。移剌瑗本名粘合，字廷玉，世袭契丹猛安，累功
邓州便宜总帅。既至襄阳，使更姓名，称归正人刘介，
具将校礼谒制置使，瑗大悔恨。明年三月，疽发背死。
孟珙虽败而去，仙惧宋兵复来。七月，徙浙川之石穴。
是时，哀宗在蔡州，遣近侍兀颜责仙赴难，诏曰：“朕平
日未尝负卿，国家危难至此，忍拥兵自恃，坐待灭亡
邪？”将士闻之，相视哽咽，皆愿赴难，与国同生死。仙惧
众心有变，乃杀马牛，与将士三千人歃血盟，誓不负
国家。众乃大喜。无何，仙复谓众曰：“蔡州道梗，吾兵食
少，恐不能到。且蔡不可坚守，纵到亦无益。近遣人觇
视宋金州百姓，据山为栅，极险固，广袤百里，积粮约
三百万石。今与汝曹共图之，可不劳而下。留老弱守
此寨，以为根本。”然后选劲“勇趋蔡，迎上西，幸未晚也。”
众未及应，即令戒行李，取浙川溯流而上。山路险阻，
霖雨旬日，水湍悍，老幼溺死者不可胜数。粮食绝，军
士亡者八九仙，计无所出。八月，乃由荆子口东还，自
内乡将入圣朵寨，至峡石，左右八叠。秋林闻总领杨
全已降宋，留秋林十日，乃迁。大和九月，至黑谷泊，进
退失据，遂谋北走。行部尚书卢芝、侍郎石玠不从。芝，
字廷瑞，河东人，任子补官，以西安军节度使行尚书。
玠，字子坚，河中人，崇庆二年进士，以汝州防御使行
侍郎。二人相与谋曰：“吾等知仙不恤国家久矣，谏之
不从，去之未可。事至今日，正欠蔡州一死耳。假若不
得到蔡州，死于道中，犹胜死于仙也。”既去，仙始觉，追
玠杀之。芝走至南阳，为土贼所害。甲午，蔡州破，粮且
尽，将士大怨，皆散去。仙无所归，乃从十八人北渡河，
又亡五人。五月，趋泽州，为泽之戍兵所杀。